Потреба за развојем великог транспортног авиона као што је Me 323 Гигант настала је 1940. године током припрема за операцију Морски лав, немачку инвазију на Велику Британију. Лака једрилица ДФС 230 је већ доказала своју вредност током напада на белгијску тврђаву Ебен-Емаел (први једриличарски десант икада изведен у историји ратовања) и током Битке за Крит 1941. Међутим, план за пребацивање инвазионих снага ваздушним путем преко Британског канала подразумевао је употребу већих једрилица способних за превоз возила и материјала. Иако је операција Морски лав отказана, остала је потреба за тешким транспортним авионом који би могао бити употребљен током предстојеће операције Барбароса, инвазије на СССР.